Noin kymmenesosa Automatia Pankkiautomaatit Oy:n automaateista toimii paikallisen tuen turvin.

Paikalliset yrittäjät ylläpitävät Koskenkorvan kylän pankkiautomaattia omalla kustannuksellaan.

Automaatin säilyttäminen paikkakunnalla maksaa noin 6 000 euroa vuodessa.

Kannattava pankkiautomaatti vaatii noin 8 000 käteisnostoa kuukaudessa.

Yrittäjä Jari Mäki haluaa pitää Koskenkorvan eläväisenä kylänä. JUHA HARJU

Kun Koskenkorvan kylältä uhkasi jokunen vuosi sitten kadota pankkiautomaatti, päättivät paikalliset yrittäjät Jari Mäki ja Katariina Tallgren-Mäki pitää kiinni käteisen rahan nostomahdollisuudesta - vaikka sitten omalla kustannuksella.

- Me vaimon kanssa päätettiin, kun Osuuspankki irtisanoi Automatian kanssa sopimuksen, että otamme sen yksityisesti hoidettavaksi. Olemme hoitaneet sitä nyt kaksi ja puoli vuotta, kertoo toimitusjohtaja Jari Mäki Jari Mäki Oy:stä.

Paikallisille automaatin säilyminen on ollut iloinen asia. Mäki kertoo, että käteisnostoja tehdään noin 6 000-6 500 kuukaudessa. Nostoja vaadittaisiin kuitenkin vähintään 8 000, jotta paikallista tukea ei tarvittaisi.

Halpaa huvia automaatin ylläpitäminen ei ole. Kustannus on keskimäärin 500 euroa kuukaudessa, eli noin 6 000 euroa vuodessa. Etsinnästä huolimatta kustannuksille ei ole löytynyt jakajaa.

Mikä saa Mäen ja Tallgren-Mäen maksamaan vuosittain huomattavan summan omasta pussista?

- Haluamme, että Koskenkorva pysyy elävänä ja että Koskenkorvalla on tietty positiivinen kaiku nimenäkin, kertoo Mäki.

He ovat tehneet kylällä muutakin estääkseen sitä näivettymästä.

- Kun pankki lopetti, me hommasimme siihen toisen pankkiryhmän palvelupisteen. Kun grilli meni nurin, ostimme grillin, entisöimme sen ja laitoimme sen toimintaan. Meillä on liiketalossa vuokralaisena apteekki, jalkahoitola, valokuvaamo ja hammaslääkäri. Ostimme tämän vuoden toukokuulla Koskenkorvan Shellin, entisöimme sen ja saimme hyvät vuokralaiset ja halliin saimme pikahuollon ja rengasmyynnin, Mäki luettelee.

- Joskus sanonkin, kun tulee itse kullekin vähän huonoja päiviä, että voisin sammuttaa Koskenkorvan, mutta luonto ei anna periksi. Eli päinvastoin pidämme valot päällä kaikissa rakennuksissa oman firman lisäksi.

Ei tavatonta

Yle kertoi maanantaina Kouvolassa sijaitsevasta Jaalasta, missä myös pidetään kynsin hampain kiinni paikallisesta pankkiautomaatista. Jaalassa on kerätty noin 10 000 euroa, joilla saadaan lakkautusuhan alla olevalle automaatille vuoden jatkoaika.

Tapaukset eivät ole tavattomia, sillä noin kymmenesosa Automatia Pankkiautomaatit Oy:n vajaasta 1 500:sta pankkiautomaatista toimii paikallisen tuen turvin.

- Sijoittelukorvaussopimus tehdään siinä tapauksessa, että automaatin tapahtumamäärät eivät ole riittävän suuret, jotta meidän tapahtumista saamamme korvaukset pystyisivät kattamaan automaatin ylläpitokulut, kertoo Automatian asiakkuusjohtaja Jyri Marviala.

Automaatin asennus ja ylläpito kolmen vuoden ajalta maksaa kokonaisuudessaan noin 100 000 euroa. Jotta toiminta olisi kannattavaa, pitäisi yhdeltä automaatilta tehdä keskimäärin 8 000 nostoa kuukaudessa.

Jos tähän ei päästä, astuu kuvaan paikallinen tuki.

- Yleensä sijoittelusopimukset tehdään kaupan tai pankin kanssa, joka tarjoaa automaatille tilat, kertoo Marviala.

Käyttömäärän lisäksi Otto-maattien sijainnille on toinenkin kriteeri.

- Sijoittelun tavoitteena on ylläpitää valtakunnallista palvelua. Suomessa on noin 150 automaattia, jotka sijaitsevat kauempana kuin 20 kilometrin päässä toisistaan. Eli jos automaattien etäisyys on yli 20 kilometriä, niitä ei ole lähdetty poistamaan vaikka käyttömäärä olisi alhainenkin.

Tyypillisesti automaatteja on vuosien varrella poistettu sieltä, missä niitä on useampia samalla alueella eikä käyttömäärä toteudu.